EL Επίσηµη Εφηµερίδα της Ευρωπαϊκής Ένωσης CE 78/443

(2004/C 78 E/0465)

ΓΡΑΠΤΗ ΕΡΩΤΗΣΗ Ε-2959/03

υποβολή: Armando Cossutta (GUE/NGL) προς την Επιτροπή

(8 Οκτωβρίου 2003)

Θέμα: Κίνδυνοι πλήρους διακοπής της ηλεκτροδότησης

Την Πέμπτη 28 Αυγούστου 2003, ορισμένες νότιες συνοικίες του Λονδίνου έμειναν για 34 λεπτά χωρίς ηλεκτροδότηση, με αποτέλεσμα να κλειστούν 250 000 άνθρωποι σε τρένα, μετρό, ανελκυστήρες ή να ακινητοποιηθούν σε διασταυρώσεις. Ο διευθυντής του National Grid, του δικτύου διανομής ηλεκτρικού ρεύματος, επιβεβαίωσε ότι επρόκειτο για σπάνιο φαινόμενο, το οποίο ο ίδιος είχε αποκλείσει — με αφορμή την πρόσφατη συσκότιση στις ΗΠΑ — ότι θα μπορούσε να συμβεί στην Αγγλία.

Στην Ιταλία ο υπουργός παραγωγικών διαδικασιών ανακοίνωσε ότι εντός του 2005 θα έχουν κατασκευαστεί νέες εγκαταστάσεις και ο εκπρόσωπος εθνικής διαχείρισης του δικτύου διανομής προέβλεψε ότι θα υπάρξουν κρούσματα πλήρων διακοπών ηλεκτροδότησης στα επόμενα δύο χρόνια.

1. Πιστεύει η Επιτροπή ότι η διαδικασία ιδιωτικοποιήσεως των εγκαταστάσεων θα μπορούσε να είναι η αιτία των παραπάνω;

2. Ποιες πρωτοβουλίες προτίθεται να προωθήσει η Επιτροπή για να εκτιμήσει αν τα σχέδια ανάπτυξης των εγκαταστάσεων συμβιβάζονται με την τάση αύξησης των παραγωγικές και κοινωνικές ανάγκες των επιμέρους χωρών;

3. Ποιες πρωτοβουλίες προτίθεται να προωθήσει η Επιτροπή για την εναρμόνιση των προτύπων ασφαλείας που θα εμποδίζουν ή θα αποτρέπουν τον κίνδυνο διακοπής;

4. Ποιες παρεμβάσεις έχουν γίνει υπέρ της εκτεταμένης χρήσης νέων ενεργειακών πηγών, και ειδικότερα των ανανεώσιμων, μοναδικής εγγύησης κατά των διακοπών, καθώς και των αποκεντρωμένων ενεργειακών πηγών;

Απάντηση της κας de Palacio Εξ ονόματος της Επιτροπής

(12 Νοεμβρίου 2003)

Το θέμα της ιδιοκτησίας δεν σχετίζεται με τις διακοπές των δικτύων. Είτε τα δίκτυα ανήκουν σε ιδιώτες επενδυτές είτε σε κρατικές υπηρεσίες, είναι σημαντικό να υπάρχουν πάντοτε κατάλληλα κίνητρα για τις ενδιαφερόμενες εταιρείες και για τους υπαλλήλους τους προκειμένου να συντηρούν, να λειτουργούν και να αναπτύσσουν το δίκτυο. Σε ό,τι αφορά τη βιομηχανία ηλεκτρικής ενέργειας, την εποπτεία πρέπει να έχουν οι κρατικές ρυθμιστικές αρχές από τη στιγμή που στην πραγματικότητα αυτές είναι που ελέγχουν τη διάθεση των πόρων στις επιχειρήσεις μεταφοράς και διανομής.

Η δημιουργία της υποδομής μεταφοράς αποτελεί κυρίως ευθύνη των αντίστοιχων κρατών μελών. Ωστόσο, αυτό που ενδιαφέρει την Κοινότητα είναι να επιτύχει ασφάλεια εφοδιασμού ενόψει της αναδυόμενης ανταγωνιστικής αγοράς ηλεκτρικής ενέργειας. Επιθυμεί επίσης να αναπτυχθεί ο ανταγωνισμός στις διαμεθοριακές συναλλαγές. 'Ετσι, σύμφωνα με την πρόταση της Επιτροπής στο Ευρωπαϊκό Συμβούλιο της Βαρκελώνης (15 και 16 Μαρτίου 2002), το Συμβούλιο ενέκρινε τις κατευθυντήριες γραμμές για το πρόγραμμα του διευρωπαϊκού δικτύου, στις οποίες καθορίζονται οι πρωτεύοντες άξονες ευρωπαϊκού ενδιαφέροντος. Τα αντίστοιχα έργα θα κριθούν ευνοϊκά για τη χρηματοδότησή τους μέσω του προϋπολογισμού για τα ΔΔ.

Η Επιτροπή έχει ήδη λάβει μέτρα επί του θέματος ζητώντας, μέσω του Florence Electricity Regulators Forum, να εκπονήσει η Union for the Co-ordination of Transmission of Electricity (UCTE) έναν οδηγό λειτουργίας, ο οποίος θα συγκεντρώνει τις διάφορες κατευθυντήριες γραμμές που υπάρχουν σήμερα. Μέρη του οδηγού αυτού θα μπορούσαν να καταστούν δεσμευτικά στο πλαίσιο του κανονισμού (ΕΚ) αριθ. 1228/2003 του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους όρους πρόσβασης στο δίκτυο για τις διασυνοριακές ανταλλαγές ηλεκτρικής ενέργειας (1).

Εγγύηση 100% κατά των διακοπών δεν μπορεί να υπάρξει ποτέ. Βάσει αυτού, η αποκεντρωμένη ηλεκτροπαραγωγή, όπως οι ανανεώσιμες πηγές ενέργειας και η συμπαραγωγή ηλεκτρισμού-θερμότητας (CHP), μπορεί να συμβάλει στην ασφάλεια λειτουργίας του δικτύου. Η οδηγία για τις ανανεώσιμες πηγές ενέργειας (οδηγία 2001/77/ΕΚ του Ευρωπαϊκού Κοινοβουλίου και του Συμβουλίου, της 27ης Σεπτεμβρίου 2001, για την προαγωγή της ηλεκτρικής ενέργειας που παράγεται από ανανεώσιμες πηγές στην εσωτερική αγορά ηλεκτρικής ενέργειας (2)) απαιτεί από τα κράτη μέλη να ορίσουν στόχους για την ανάπτυξη αυτού του είδους ενέργειας. Παρεμφερής πρόταση για τη συμπαραγωγή CHP είναι σήμερα υπό θεσμοθέτηση.

(1) EE L 176 της 15.7.2003.

(2) ΕΕ L 283 της 27.10.2001.